ഒളിമ്ബിക്സ് മെഡല് ജേതാക്കളെ ആദരിക്കല് ചടങ്ങ് ഇന്ന് രാഷ്ട്രപതി ഭവനില് പരിപാടി വൈകിട്ട് ന്യൂഡല്ഹി: ടോക്കിയോ ഒളിമ്ബിക്സ് വേദിയില് ചരിത്ര പോരാട്ടം നടത്തിയ കായികതാരങ്ങളെ രാഷ്ട്രപതി രാംനാഥ് കോവിന്ദ് ഇന്ന് ആദരിക്കും. ഒളിമ്ബിക്സ് മെഡലുകള് നേടിയ താരങ്ങള്ക്കാണ് രാഷ്ട്രപതി ഭവനിലെ സാംസ്കാരിക കേന്ദ്രത്തില് ആദരവ് നല്കുന്നത്. താരങ്ങളുമായി രാഷ്ട്രപതി സംവദിക്കും. നാളെ ചെങ്കോട്ടയില് നടക്കുന്ന 75ാം സ്വാതന്ത്ര്യദിനത്തില് ഒളിമ്ബിക്സില് പങ്കെടുത്ത എല്ലാ കായിക താരങ്ങളും വിശിഷ്ടാതിഥികളാണ്. ടോക്കിയോ ഒളിമ്ബിക്സില് രാജ്യത്തിനായി ഏഴു മെഡലുകളാണ് കായികതാരങ്ങള് നേടിയത്. 2008 ന് ശേഷം ഇന്ത്യയുടെ സ്വര്ണ്ണമെഡല് നേട്ടമാണ് ഇത്തവണത്തെ പ്രത്യേകത. സ്വര്ണ്ണമെഡല് ജേതാവും ജാവലിന് ത്രോ താരവും സൈനികനുമായ നീരജ് ചോപ്ര തന്നെയാണ് ഇന്ന് ശ്രദ്ധിക്കപ്പെടുക. ഇന്ത്യയുടെ സര്വ്വസൈന്യാധിപനായ രാഷ്ട്രപതിയില് നിന്നും ആദരം ഏറ്റുവാങ്ങുക എന്നത് ഒരു സൈനികനായ നീരജിന്റെ ജീവിതത്തിലെ അപൂര്വ്വ നിമിഷമായി മാറുകയാണ്. ഭാരോദ്വഹനത്തില് ലോകവേദിയില് തന്റെ കരുത്ത് തെളിയിച്ച മീരാഭായ് ചാനുവും ഗുസ്തിയില് രവികുമാര് ദഹിയയുമാണ് ഇന്ത്യക്കായി വെള്ളിമെഡലുകള് സ്വന്തമാക്കിയത്. തുടര്ച്ചയായി രണ്ടാം ഒളിമ്ബിക്സിലും മെഡല് നേടിയ രണ്ടാമത്തെ താരമെന്ന ഖ്യാതിയാണ് പി.വി.സിന്ധു കഴുത്തിലണിഞ്ഞത്. ബാഡ്മിന്റണില് വെങ്കലമാണ് ലോക ഏഴാം നമ്ബര് താരം നേടിയത്. ബോക്സിംഗില് ലവ്ലീന ബോര്ഗോഹൈനും, ഗുസ്തിയില് ഇന്നു വരെ പങ്കെടുത്ത എല്ലാ മത്സരത്തിലും മെഡല് നേടിയ ബജരംഗ് പൂനിയയും വ്യക്തിഗത ഇനങ്ങളില് ഇന്ത്യയുടെ അഭിമാനമായി. ടീം ഇനത്തില് 41 വര്ഷത്തെ നീണ്ടകാത്തിരിപ്പിനൊടുവില് ഹോക്കി പ്രതാപം വീണ്ടെടുത്തതാണ് മറ്റൊരു നേട്ടം. ഇന്ത്യ വെങ്കല മെഡല് നേടുമ്ബോള് ഗോള്വല കാത്ത മലയാളി താരവും മുന് നായകനുമായ ശ്രീജേഷിന്റെ കരുത്താണ് കായിക ലോകം ആവേശത്തോടെ ഏറ്റെടുത്തത്.